khistorydata/jeongjo-sjw-relations huggingface dataset:
정조 16년
申獻朝以守禦廳言啓曰本廳諸將官今年射講居首人依例別單書入之意敢啓傳曰知道
정조 16년
申獻朝以二所巡廳言啓曰依傳敎今月十五日犯夜人別監崔德福嚴棍二十度之意敢啓傳曰知道
정조 16년
金孝建以漢城府言啓曰今閏四月十二日因判尹臣金尙集所啓未婚男女都數每年春歲首書啓而成禮與否趁歲末草記事定式矣今年春等書啓未婚之類過行日月及夏等書啓未婚之類定式前已爲草記而至於夏等書啓未婚者過行形止各部今纔報來故依定式別單書入之意敢啓傳曰知道
정조 16년
壬子十二月二十二日辰時上御誠正閣左副承旨右副承旨同副承旨下直守令同爲入侍時左副承旨李書九右副承旨柳匡天同副承旨尹行頤假注書李弘達記注官金良倜承膺祚淮陽府使尹理相德源府使李雲祜定平府使韓師貞高原郡守李鴻德白川郡守李述源以次進伏訖上曰都承旨右承旨入侍良倜承命出與都承旨沈煥之右承旨金孝建偕入進伏訖上命行頤問諸守令職姓名可也理相奏職姓名訖上曰爾欲但止於淮陽則已如欲進此則益加勉勵焉雲祜師貞等奏職姓名訖上曰善爲之鴻德奏職姓名訖上曰汝頗了了故除是邑毋若樂安時也述源奏職姓名訖上曰汝思在桂坊時乎對曰然矣上曰白川近來多有民瘼汝下往善濟百姓仍命述源除七事講又命匡天宣諭諸守令訖命守令先退上曰右副承旨家冠冕何如匡天曰下鄕已久近代無冠冕而臣之十二代祖入我朝爲吏曹判書臣之近代又有殉節者矣上曰爲誰匡天曰臣之六代祖當壬辰亂白衣擧義矗石江殉節而當時泯沒褒旌未擧矣去戊申年因士林上言贈職今年春又請諡蒙允矣上曰尙未延諡乎匡天曰未及延諡矣上曰居在何邑匡天曰自光州移居淳昌上曰何爲移去匡天曰生利所宜偶然移去上曰人頗詳密筋力且剛緊矣今年幾何匡天曰六十一歲矣上曰姑欲在京乎匡天曰感激天恩豈欲暫離於輦轂之下而離鄕日久歲後將下往矣上曰歸詑鄕里無妨矣上曰人才無遠近之別矣以全羅道之幅員人才何讓於京而恢蕩之典述蛾之道漸不如古近來予果留意於甄用矣一方之中如欲拔其尤則有幾何人匡天曰才不借於異代豈曰無之而近世人才藐然之歎京鄕無異臣何敢指的仰對乎昨冬以後道薦五人爲初仕矣上曰誰今供仕乎匡天曰奇學祿愼師俊蘇洙中爲參奉而供仕矣上曰金忠壯所居村立碑及文蹟刊行事曾有下敎矣其果刊布於道內乎對曰然矣上曰金忠壯子孫今爲何官匡天曰無直孫而傍孫金致光爲殷栗縣監矣上曰世代久遠祠板則似無矣而其果無奉祀孫乎對曰然矣上曰金麟厚文集在於何處匡天曰在於長城之筆巖書院矣上曰李身晦在於全州乎對曰然矣上曰李身晦下去時以春間上來之意爲敎右副亦隨便上來可也上曰戶曹參議兵曹參知許遞以承旨中擬入仍命退承史以次退出
정조 16년
壬子十二月二十二日巳時上御重熙堂左承旨與惠堂入侍時左承旨徐榮輔假注書鄭文始記注官金良倜承膺祚宣惠堂上徐有隣以次進伏訖上命榮輔書傳敎曰歲前宜決舊歲未決之事矣近來政眼久未見李祖源之姓名該曹銓衡雖難臆解夏間諸承旨持公事登筵時所奏一句語無嚴無狀太涉放縱不可一味置之不生不滅之科以益其辜恩負國之罪巡將李祖源亟施投竄之典有隣曰今番都政時校書校理卽本閣自辟窠而循例陞擬者有違格例校書校理柳英喆仍任本職校檢金載聲實職窠更爲擬遷似合事宜故敢此仰達矣上曰待校書校理移遷令本閣依例自辟可也出擧條仍命退諸臣以次退出
정조 16년
行都承旨沈煥之坐左承旨徐榮輔坐右承旨申獻朝坐直左副承旨金孝建坐右副承旨李書九坐同副承旨鄭致淳坐直注書徐有聞病李海淸差祭假注書李弘達仕鄭文始仕直事變假注書鄭馦仕
정조 16년
傳于金孝建曰左副承旨右副承旨入侍
정조 16년
以副修撰李遇濟牌不進罷職傳旨傳于李書九曰只推
정조 16년
行都承旨沈煥之坐左承旨徐榮輔坐右承旨金孝建坐左副承旨李書九坐直右副承旨李思祚坐同副承旨徐有秉坐直注書徐有聞病李海淸仕直假注書鄭文始仕事變假注書鄭馦仕
정조 16년
李書九啓曰大司憲金履禧未肅拜執義一員未差掌令洪秉益引避退待洪克浩在外持平金復仁未署經金驥燦在外監察茶時之意敢啓傳曰知道
정조 16년
徐榮輔啓曰延祥試製述人抄啓中時無職名人令該曹口傳付軍職何如傳曰允
정조 16년
以瑞山郡守鄭時采差使員上來肅拜單子傳于李書九曰此時賑邑守令豈可上送乎該道臣推考今日內下送事分付
정조 16년
李書九啓曰掌令洪秉益引避退待已至多日尙未處置事甚未安獻納崔重圭正言林漢浩竝卽牌招以爲處置之地何如傳曰允
정조 16년
以獻納崔重圭正言林漢浩牌不進罷職傳旨傳于李書九曰只推
정조 16년
傳于李書九曰名以夙夜之任怠慢日甚甚至昨夜傳命時昏睡溺職如許當該坐直承旨罷職以懲日後其代前望單子入之待下批牌招察任
정조 16년
承旨前望單子入之李思祚林道浩落點
정조 16년
李書九啓曰新除授承旨林道浩方在罷散中何以爲之敢稟傳曰勿施前望單子入之待下批牌招察任
정조 16년
以江原監司尹師國狀啓道內各邑各軍保査正代定事傳于李書九曰年復年來朝令之申禁何如而監司看作例常守令何以盡心乎以此道伯近日誠謹之多著意謂必有實效試從本道査括塡代欲紓宵旰一分之念矣向於本道繡衣潛行者之以承宣登筵也已知其道伯擧行之勤勵觀此狀本都已上爲五千五百餘名之多雖未的信其一口黃白之不濟不遺而關東一路半萬塡代若非道伯之孜孜奉行豈能趁歲前以此登聞乎極爲嘉尙此意回諭其中物故塡代至於過半而遠至十餘年之久卽此尤驗年來朝令之無實效旣非時任邑倅之罪且旣自首釐正則尤合寬恕而外此諸道始可以反隅看令廟堂枚擧此敎第又申加嚴飭須各充代贖罪於明年納米納布納錢之前百張京關不若道伯一心慥慥又況西北民不徧於京營賦不徵於京司則其輕重緩急之別又果何如爲道伯者尤所着念處其餘三南歉荒如許顚連可知昨年瘡痍之餘必多勒徵惟今之諭寧或一毫泛視乎另加措辭嚴飭
정조 16년
以全羅監司鄭民始狀啓濟州移轉各裝載發送海祭香祝令該曹下送事傳于徐榮輔曰祝文待書下與香封同爲傳致係是御製香官傳于畿營自畿營次次定察訪齎傳湖西湖南依此爲之事亦令畿營文移擧行香祝下去自當在歲後矣裝待處令地方官或差員歲時辦備酒食厚饋之以勞涉海之苦還泊後別定差員設樂饋酒食領運差使員處一體饋之事回諭發船日字到泊形止及還發還到泊緣由這卽狀聞事一體回諭
정조 16년
李書九以都摠府言啓曰今日入直內三廳武兼禁軍及軍兵等當爲中日習射而國忌正日相値不得爲之之意敢啓傳曰知道
정조 16년
徐榮輔以景慕宮都提調意啓曰本宮御覽植木帖子每四季朔修正以入矣今季朔則別無生枯之可以修整者御覽植木帖子姑不請出之意敢啓傳曰知道
정조 16년
李書九以兵曹言啓曰政院啓辭闕門守直事體至嚴而丹鳳門入直守門將洪相五解帶橫竹散步於門內現發於摘奸之中萬萬無嚴兵曹入直堂郞常時不能檢飭之失不可無警從重推考洪相五所當重勘而本院請推之外無他可施之罰何以爲之事傳曰允令兵曹決棍懲勵可也事命下矣依傳敎丹鳳門守門將洪相五決棍十度之意敢啓傳曰知道
정조 16년
李書九以義禁府言啓曰巡將李祖源亟施投竄之典事承傳啓下矣李祖源江原道歙谷縣投竄而以承傳內辭意具罪目依例發遣府書吏押送配所何如傳曰允
정조 16년
壬子十二月二十四日辰時上御重熙堂右副承旨入侍時右副承旨李書九記事官李海淸記注官金良倜承膺祚以次進伏訖上命書傳敎曰以故忠臣尹暹李慶流朴箎等合享別享當否賜批於嶺儒矣追聞欲竝享於權吉之祠則位次與間架果難便云而又聞之尙之人士就其辦忠之地設墠以祭又築別壝以將卒侑之云若知是地之有是壇則何靳於疏籲建院雖涉邦禁因其壇而祭之用愍忠壇故事豈不誠兩便乎哉特賜壇號曰忠臣義士壇仍自本牧每歲春秋侑以斗酒盂飯明春初行也當降香親撰祭文道伯巡到時爲獻官設行而香祝臨時狀請又以短碣立之壇後前書壇號陰記今下有旨以示朝家尙忠奬義之意事分付該道道臣命退承史以次退出
정조 16년
都承旨未差左承旨徐榮輔坐右承旨金孝建坐直左副承旨李書九坐右副承旨李思祚坐同副承旨徐有秉坐直注書徐有聞病李海淸仕假注書鄭文始仕直事變假注書鄭馦仕
정조 16년
藥房提調申應顯副提調沈煥之啓曰伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道慈殿慈宮氣候一樣卿等不必入侍矣
정조 16년
李思祚啓曰大司憲金履禧牌不進執義未差掌令洪秉益引避退待洪克浩在外持平金復仁未署經金驥燦在外監察茶時之意敢啓傳曰知道
정조 16년
金孝建啓曰備邊司郞廳來言今日賓廳日次而以大臣身病不得來會云矣敢啓傳曰知道
정조 16년
李思祚啓曰合辭方張之時兩司無詣臺之員事甚未安未肅拜諸臺竝卽牌招掌令洪秉益引避退待已至多日諫院呈告人員一體牌招以爲處置之地何如傳曰允
정조 16년
徐榮輔啓曰延祥詩製述人旣已抄啓弘文提學李秉鼎待開門牌招以爲出韻科次之地何如傳曰允
정조 16년
徐榮輔啓曰今此皇曆京畿監營二件一件營上一件勅使所經邑分上黃海監營二件一件營上一件勅使所經邑分上平安監營四件一件營上三件勅使所經邑分上開城府江華府江原監營忠淸監營全羅監營慶尙監營咸鏡監營各一件營上事自本院依例成有旨下送京各司應爲頒賜二十三件亦爲依前頒給之意敢啓傳曰知道
정조 16년
李思祚啓曰明日正朝望闕禮習儀時兩司無進參之員除在外未署經引避退待外未肅拜呈告人員竝待開門牌招何如傳曰允
정조 16년
傳于李書九曰左副承旨同副承旨入侍
정조 16년
以大司諫兪漢謨司諫鄭澤孚獻納崔重圭正言林漢浩牌不進罷職傳旨傳于李思祚曰只推
정조 16년
傳于徐榮輔曰政官牌招開政
정조 16년
有政吏批判書鄭民始在外未肅拜參判李在學參議李冕膺左承旨徐榮輔進以申馥爲副校理宋翼孝爲司成成鼎柱爲敦寧主簿姜世揆爲慶尙都事鄭致世李基性爲武烈祠參奉監察單洪允五
정조 16년
兵批判書李文源進參判尹尙東病參議李濟萬入直參知柳匡天病右承旨金孝建進同知單安挺民僉知單朴來源副護軍趙雲行副司直李東稷申馥副司果李龜雲竝單付
정조 16년
以監察洪允五單付單子傳于徐有秉曰以殿最居中之故只令付軍職則有此做錯當該政官竝遞差
정조 16년
傳于徐有秉曰誓戒在今夜吏曹堂上前望單子入之待下批牌招點下中在外人自政院下諭乘馹
정조 16년
吏曹堂上前望單子入之參判沈煥之參議徐邁修落點
정조 16년
以吏曹參判沈煥之牌不進推考傳旨傳于徐有秉曰更爲牌招
정조 16년
以江原監司尹師國狀啓淮陽府使鄭景祚限査陳前仍任令該曹稟處事傳于徐有秉曰民情旣如此依狀請施行時任府使他窠待窠區處
정조 16년
徐有秉啓曰應敎成鼎鎭副修撰鄭尙愚以春享大祭祭官受誓戒出去玉堂上下番俱空事甚未安副修撰李遇濟卽爲牌招入直何如傳曰允
정조 16년
徐榮輔以禮曹言啓曰來正月初七日社稷祈穀大祭親行時省牲省器之節依例以親臨磨鍊擧行乎敢稟傳曰謹當親行矣
정조 16년
金孝建以兵曹言啓曰來正月初六日大駕詣社稷齋宿初七日祈穀大祭親行時以何營軍兵隨駕何營軍兵留陣而禁軍及馬步軍幾番幾哨磨鍊乎敢稟傳曰訓局步軍十五哨馬軍三哨爲先後厢禁衛營留陣禁軍則三番隨駕可也
정조 16년
金孝建以兵曹言啓曰禁軍遞兒窠禁衛營哨官今方有闕矣依節目禁軍別將與該營中軍眼同取才以其居首者塡差之意敢啓傳曰知道
정조 16년
金孝建以壯勇營言啓曰本營鄕武士試射時各技優等人別單書入之意敢啓傳曰知道
정조 16년
金孝建以訓鍊都監言啓曰本局諸將官自今年正月至十二月射講居首人依例別單書入之意敢啓傳曰知道
정조 16년
金孝建以禁衛營言啓曰本營諸將官今年射講居首人依例別單書入之意敢啓傳曰知道
정조 16년
金孝建以御營廳言啓曰本廳諸將官今年射講居首人別單書入之意敢啓傳曰知道
정조 16년
右議政金履素箚曰伏以臣見差太廟獻官固當承命駿奔之不暇而第臣自數日前猝得關格之症胸膈痞塞頑痰凝結呼吸不利屈伸俱妨食飮全廢轉側須人宛轉床席昏不省事今日賓對亦不免緣臣而頉稟病裏惶隕如負大何至於享役之趨造以臣目下病狀旣無自力將事之望而誓戒在卽若不及今陳暴則將致公私之狼狽玆敢疾聲仰籲於慈覆之下虧分曠禮恭俟重勘伏乞聖明亟命變通臣享官之役仍勘其瀆擾之罪以警具僚焉答曰省箚具悉卿懇所愼奉慮獻官使之改付標卿其安心勿辭善攝仍傳曰此批答遣史官傳諭獻官以光恩副尉付標
정조 16년
應敎成鼎鎭副修撰鄭尙愚等箚曰伏以掌令洪秉益以臣年紀衰邁見識鹵莽本不合於淸朝耳目之任而柏府除旨遽下於賓對有命之日章皇出肅及登筵席瘡疣百出至被承宣之請推以此情蹤其何敢晏然於臺次乎引嫌而退傳啓之際所失旣多揆以臺體勢難仍在請掌令洪秉益遞差答曰省箚具悉處置事依施
정조 16년
行都承旨趙尙鎭未肅拜左承旨徐榮輔坐右承旨金孝建坐左副承旨李書九坐直右副承旨李思祚坐直同副承旨徐有秉坐注書徐有聞病李海淸仕假注書鄭文始仕直事變假注書鄭馦仕
정조 16년
李書九啓曰大司憲金履禧牌招不進執義掌令一員未差掌令洪克浩持平金驥燦在外金復仁未署經監察茶時之意敢啓傳曰知道
정조 16년
金孝建啓曰臣孝建正朝望闕禮習儀進去下直之意敢啓傳曰知道
정조 16년
徐有秉啓曰吏曹郞廳來言承旨有闕政事取稟傳曰當日爲之
정조 16년
徐榮輔啓曰春享大祭祭官中時無職名人令該曹口傳付軍職何如傳曰允
정조 16년
兵曹口傳政事副司直李在學李冕膺竝單付
정조 16년
李書九啓曰吏曹郞廳來言政事當日爲之事命下而判書鄭民始時在全羅監營任所參判沈煥之病不來參議徐邁修時在防踏鎭任所不得開政云參判卽爲牌招何如傳曰允
정조 16년
以大司諫兪漢謨司諫鄭澤孚正言林漢浩牌不進罷職傳旨傳于徐有秉曰只推
정조 16년
傳于徐有秉曰差使員上來守令除朝辭下送
정조 16년
以司鑰車大興手本別監崔順行爲先除下後令攸司嚴覈事傳于徐有秉曰所爲焉逭重律乎爲先令該曹嚴刑降充曹隷事分付
정조 16년
以咸陽郡守尹光碩差使員上來肅拜單子傳于李書九曰以本道年事民情何可上送道臣推考使之當日還官
정조 16년
徐榮輔以弘文館言啓曰本館上番闕直事甚未安今日政新除授玉堂待下批仍卽牌招入直何如傳曰允
정조 16년
徐榮輔啓曰吏曹參判沈煥之疏批已下卽爲牌招開政何如傳曰允
정조 16년
李思祚以吏曹言啓曰鍾城府使鄭景祚未及赴任而仍任前職所授加資依例還收之意敢啓傳曰知道
정조 16년
有政吏批判書鄭民始在外未肅拜參判沈煥之進參議徐邁修在外未肅拜承旨李書九進啓曰判書鄭民始參議徐邁修竝在外未肅拜小臣獨政未安何以爲之敢稟傳曰仍爲之以趙尙鎭爲承旨尹光普爲副校理洪光一爲監察孟至大爲鍾城府使徐德潤爲楊口縣監淮陽府使鄭景祚今降通訓仍任事承傳
정조 16년
有政兵批判書李文源參判尹尙東參議李濟萬病參知柳匡天入直進右副承旨李思祚進副司直尹理相同知安義得竝單付
정조 16년
金孝建以兵曹言啓曰景福宮衛將白任大慶熙宮衛將宋文星俱以身病猝重時月之內無望供職呈狀乞遞輪番之任不可久曠竝改遞何如傳曰允
정조 16년
金孝建以備邊司言啓曰正朝在近各陵寢祭官當爲差遣而侍從罷散甚多無以分排云在前如此之時亦有請敍之規矣堂上堂下侍從違牌坐罷人竝爲敍用令該曹口傳付軍職何如傳曰允
정조 16년
金孝建以備邊司言啓曰頃因傳敎兩湖大同木不得不分數代捧處狀聞之意行會矣卽見忠淸監司李亨元狀啓則以爲淸州等十二邑木邊中折半代錢文義等八邑全數純錢事請令廟堂稟旨分付矣本道大同木邊之許令分數狀聞寔出於一視嶺湖之德意而今此道臣所請之分數區別綽有料量淸州等十二邑木邊中折半純錢依狀請許施本道綿農雖曰歉荒旣與嶺南有間則文義等八邑之不有分數竝請純錢未免稍過八邑木邊限四分一本色上納似合事宜竝以此分付參量京外事情特命考據已例今此狀辭中已例有無無所擧論者殊涉疎漏該道臣推考何如傳曰允
정조 16년
李書九以宣惠廳言啓曰各道臘肉以元會減價輸入事變通後別單作冊書入矣頃因嶺伯所報十二月朔朔膳中生猪一口依臘肉例擧行事禮曹判書臣鄭昌順筵稟蒙允江原道十月朔朔膳中生獐一口宜不可異同亦依臘肉例擧行事貢膳定例中已爲一體釐正故別單冊子更爲修正以入而江原道十月朔朔膳今年則旣已本色封進慶尙道十二月朔朔膳價米五石五斗依例輸入之意敢啓傳曰知道
정조 16년
刑曹啓目粘連北淸姜召史獄事更令道臣多般採探詳査得情咸興嚴老味獄事期於輸款之意分付道臣何如判付啓施行爲旀北靑姜召史獄段雇工之於雇主其分截嚴則爲雇工者直犯手勢於庭際無人之中跨據胸膛將欲作奸語其緊則間不容髮語其急則薄如隔紙以掌握切肉之刀刺以殺之常情之所必然兺不喩且思之雇工之奸家長妻者斬昭載律文在法當斬之暴漢凶身豈必償命乎至於不告官之杖前後推問時被刑亦可謂懲其罪姜女段特放事分付爲良如敎
정조 16년
刑曹啓目忠州殺獄人許昴事近邂逅跡涉烏飛道臣罪疑之論恐合審克之典獄體至重上裁何如判付啓病自病罪自罪兺除良罪關一律病則已差渠之償命烏可已乎然實因沕合於病死之法則死者死也非殺也以過失殺論嚴刑勘放爲良如敎
정조 16년
刑曹啓目粘連槐山殺獄罪人陰孝寬獄事回啓云云孝寬焉逭償命之律乎依前同推期於輸款何如判付啓疑猶舊也不可遽決回啓未着銜堂上亦具意見草記爲良如敎
정조 16년
吏曹參判沈煥之疏曰伏以臣至愚無似之一賤品耳過蒙聖化之陶甄得致朝著之顯揚生死肉骨感極鐫肺夷險燥濕義當捐軀也是以閒司庶官尙愧匪才而一有除命輒皆趨承不敢漫爲逡巡思效報佛之志於一塵一刹之間者亦有說焉嗚呼臣今日見在之身非臣之所能自有也實賴我聖上如天地之覆持如父母之顧復旣以存之又以保之他人雖不見其跡而臣則自知譬諸蟲鳥草木之生渾歸大化而若其親切於肥膚則各有所覺者也臣之愚慮若是區區祗以鞠躬而奔走爲奉職之涯分至若銓選重任大不相似實有玷公器而墜聖簡之懼耳蓋臣之待罪三銓也與聞政注之可否者屢矣亦嘗參大政而無一善狀可以小補於聖治之鑑空衡平矣況復驟陞一階徑叨亞銓之任於半歲之中震隕惝怳不知所以致此者何故也而況亞銓之任較諸三銓不啻稍尊而且重則以臣之庸闇猶前其敢曰承接政論平允物情得不負特達之聖意也哉而況銓職之序排望甚謹無或越次通擬而適値承乏之時最後者居先是何異於驊騮騄耳自有冀北之群而御太行之峻坂者駑駘也柟梓豫章寧無楚南之材而與章華之嵬構者樗櫟也哉昨叨太廟春享之役而誓戒在卽不敢恤私雖則唐突拜命章皇就列自顧惶汗如無所容也假使臣憑恃寵靈固有華顯反乎躬而無所懼行乎政而無所憚則是奚但傷一己之廉防乎抑亦損昭代之治化矣玆於召牌之下不得冒進敢暴肝膈之懇恭俟鈇鉞之誅伏乞聖慈亟命攸司鐫改臣僥濫之職譴勘臣瀆擾之罪俾朝綱肅而賤分安焉臣無任屛營祈懇之至
정조 16년
壬子十二月二十六日辰時上御重熙堂左承旨入侍時左承旨徐榮輔記事官李海淸記注官金良倜承膺祚以次進伏訖上曰惠堂入侍出榻敎賤臣承命出與宣惠廳堂上徐有隣偕入進伏上曰近日廟務有何稟達之事耶有隣曰大同正供也旣出新結米色自當精白而近來外邑不知事體或以麤劣還穀苟充裝送點退舂正爲弊多端雖以今番羅州事言之惠廳均廳納一千六百餘石米色間多蟲食不但止於麤劣故該邑捧稅監色發關捉致竝與船人對質査究則船人曰上納與船價竝以麤米出給云監色則曰上納給新米船價給麤米云互相推諉莫之歸一而上納若給新米則豈至於盡數麤劣縱如監色之言只船價出給麤米船價與上納一體以新結磨鍊則船價給麤米之說亦係法外而適足爲船人藉口之資以此以彼初不精捧苟充麤米之罪從重勘處然後來頭諸道上納各邑捧麤苟充之習可以懲一勵百至於裝載守令前官雖已捧置不恤上納時生弊與否直以此米裝載發送者亦極駭然捧稅前牧使李禹圭裝載時牧使李寅燮竝令該府拿問嚴處當該船人及捧上騎船監色互相符同從中幻弄之罪一竝移法司重者嚴刑遠配輕者決杖懲勵監色代騎之弊先從現發者另加申飭可杜船人作奸之弊羅州牧代送實監色令本道詳査重繩之意一體分付何如上曰依爲之時任牧使自有首從之別此時不可輕遞爲先緘推可也出擧條有隣曰安眠島風落松付之新水使今方發賣而其中舊風落之兩經潦雨者只合煮鹽他風落之枝葉空棄甚可惜云矣松田之不許民人鹽釜蓋慮其犯及禁松而此則以有株數有馱數之物自官設釜別定幹事裨校眼同照察一齊煮取一齊撤去則在松政無疎虞之事而無用之物可作有用歉歲沿邑之民又可以販鹽資生以此意分付湖西水閫使之着意擧行毋或因此而致損一枝生松事一體嚴飭何如上曰依爲之以有用之物豈可作無用況似此歉歲亦必有惠及小民之益可謂一擧兩便然此後除非筵稟允下之特敎行會切勿援例事定式可也出擧條有隣曰今年嶺南收租之減損挽近所無兩湖亦爲失稔歲入太縮凡係用度不可不節省而在前如此之時多有減分之例營官需及各樣價上下依前例減分磨鍊之意分付三道何如上曰依爲之出擧條有隣曰嶺南風落松發賣旣有補賑之命待畢賑用餘錢穀依前例付之賑廳湖南風落松發賣錢毋論松田與黃腸亦爲依前例竝付賑廳以備不虞之意分付兩道何如上曰依爲之出擧條上曰楊口縣監之代今日政以筵敎擬入待下批明日辭朝出榻敎命退諸臣以次退出
정조 16년
行都承旨趙尙鎭坐左承旨徐榮輔坐直右承旨金孝建坐左副承旨李書九坐直右副承旨李思祚坐同副承旨未差注書徐有聞仕李海淸病假注書鄭文始仕直事變假注書鄭馦仕
정조 16년
金孝建啓曰合辭方張之時兩司無詣臺之員事甚未安除在外未署經外未肅拜諸臺竝卽牌招何如傳曰允
정조 16년
徐榮輔啓曰來初一日輪對日次而正朝相値頉稟之意敢啓傳曰知道
정조 16년
傳于李思祚曰下直守令留待
정조 16년
傳于李思祚曰右副承旨入侍
정조 16년
傳于李思祚曰禮兵房承旨入侍
정조 16년
金孝建以兵曹言啓曰五衛將曺信身病猝重時月之內無望供職呈狀乞遞實病旣如是則宿衛輪番之任不可久曠改差何如傳曰允
정조 16년
金孝建以兵曹言啓曰新除授方山萬戶金鼎九年今七十病勢危重時月之內萬無登途赴任之望呈狀乞遞實病如此則不可强令赴任罷黜何如傳曰允今日政差代可也
정조 16년
徐榮輔以弘文館言啓曰本館上番闕直事甚未安今日政新除授玉堂待下批仍卽牌招以爲推移入直之地何如傳曰允
정조 16년
有政吏批判書鄭民始在外未肅拜參判沈煥之進參議徐邁修在外未肅拜左承旨徐榮輔進啓曰判書鄭民始參議徐邁修竝在外未肅拜小臣獨政未安何以爲之敢稟傳曰仍爲之以閔台爀爲大司憲尹㬦爲大司諫李遇濟爲司諫姜文會李日運爲掌令呂駿永爲持平徐有鍊爲校理金羲淳爲修撰金致吾爲司藝
정조 16년
兵批判書李文源進參判尹尙東病參議李濟萬入直參知柳匡天病右承旨金孝建進以李敬熙爲武兼金慶喆爲訓鍊判官沈寬鎭爲五衛將文聖基爲景福將趙重鉉爲慶熙將高可賢爲僉知李貴男爲方山萬戶
정조 16년
金孝建啓曰大司憲閔台爀掌令姜文會李日運持平呂駿永牌招啓辭未下執義未差持平金復仁未署經監察茶時之意敢啓傳曰知道
정조 16년
傳于趙尙鎭曰正朝祭官當塡差在外吏曹參議許遞前望單子入之待下批牌招察任
정조 16년
吏曹參議前望單子入之尹行任落點
정조 16년
傳于李思祚曰同副承旨遞差
정조 16년
傳于李思祚曰當該司謁汰去
정조 16년
傳于李思祚曰放逐秩南志默金益彬韓啓翼以卿宰侍從之外不入云一體分揀定配中閔廷桓與洪秉臣無異不可一放一否李義鳳朴奎淳洪明浩李翼晉皆屬於昧爽以前今番大處分之後豈可置之未決之中金履成以懲他之意雖有處分勢或似然情豈有他一體放送罪名亦竝分揀事分付
정조 16년
傳于徐榮輔曰明日當由逌瞻門展拜該房知悉
정조 16년
徐榮輔啓曰明日展拜時承旨當爲備員未差之代政官牌招開政差出待下批仍卽牌招察任何如傳曰前望單子入之待下批牌招察任
정조 16년
趙尙鎭以吏曹言啓曰今此各陵園墓正朝祭獻官執事當爲磨鍊而眞殿酌獻禮時參班百官外各軍門將官曾經四品以上蔭官前銜州牧人依近例通融塡差而與大祝中時無職名人員竝令該曹口傳付軍職何如傳曰允
정조 16년
兵曹口傳政事副司直申光履洪義榮林道浩申獻朝鄭致淳李太亨副司果洪秉益竝單付
정조 16년
李書九以吏曹言啓曰新除授鍾城府使孟至大謂有身病呈狀求遞守令之規避不赴自有當律則如是圖免極爲駭然當該府使孟至大令該府拿問勘罪何如傳曰允
정조 16년
金孝建以兵曹言啓曰來正月初一日大駕詣宗廟展謁時以何營軍兵隨駕何營軍兵留陣而禁軍及馬步軍幾番幾哨磨鍊乎敢稟傳曰昔在先朝每誦英陵朝實錄中句語凡詣眞殿也用此例是日卽元朝也當令三軍在家便息此亦仰述故事也訓將只率壯訓禁御內外入直馬步京鄕軍爲先後厢而標下軍亦以入直軍磨鍊屛門把守置之觀光人勿禁挾輦軍則金虎門軍餉色軍六十名爲之留陣留營除之槍劍軍扈衛軍官有廳軍亦除之禁軍入直五十人隨駕此外出番軍勿爲使用事分付各營可也
정조 16년
金孝建以兵曹言啓曰來癸丑年各處頒給信漢符別單及文宰二品以上武臣蔭官曾經摠管人員章標頒給別單修整以入之意敢啓傳曰知道
정조 16년
金孝建以備邊司言啓曰卽見全羅前監司鄭民始狀啓則以爲兵使李壽鵬牒呈內來春等上番禁衛軍都會礪山府調點上送計料往還路文印送爲辭而兵使親點上送自是令甲事當依例擧行而來往之際驛邑廚傳民弊不些兵營又將設賑主管無人兵使軍點以虞候代行事請令廟堂稟旨分付矣營將代點旣有已例兵營賑政有難暫離且五六日程往來之際邑驛廚傳之弊亦所當恤禁衛軍上番礪山都會調點兵虞候代行事依狀請施行雖虞候之行必令減騶省費毋或貽弊之意一體嚴飭何如傳曰虞候之行亦有弊令都會官地方守令礪山府使替行虞候之事分付外此兩南如有畢賑前上番處依此擧行事一體行會可也
정조 16년
金孝建以備邊司言啓曰卽見忠淸監司李亨元狀啓則以爲兵使李光燮赴任之路以連原栗峯察訪不爲出候境上捉治驛吏連施刑訊而度數踰式翌日加刑故推致該營營吏以兵營本不得用刑之意提飭以送矣該兵使因此起嫌大小公務一切廢却正朝方物致使虞候替行封進事體所在有難容恕該兵使李光燮罪狀令廟堂稟處矣兵使之職亞於監司係是道內尊重之上官則驛屬推治在法當然而但不用當用之棍而施之以刑度數之踰式翌日之加刑俱係不察巡營旣聞之後捉致該營刑吏不刑不棍提飭以送者猶不免失之順便則該兵使之因此引義廢却公務已萬萬乖當而甚至於莫重方物虞候替行揆以事體節節駭然罷拿之典在所不已而第念閫帥之毋得用刑雖有流來令式初不著見於大典通編該兵使之用刑似出於只信大典通編而不遵流來令式而然今以通編不載之令式加罪閫帥則有違於謹守關和之意若其引義之太過以此譴罰適足爲伸廉隅長傲慢之歸且本道饑荒轉甚沿路賑政方張此時閫任之遞易亦不可不念忠淸兵使李光燮爲先從重推考更毋敢妄自引義罪上添罪之意一體嚴飭閫帥之毋得用刑旣不載通編則宜有一定之令式使諸道閫帥明知其不可冒犯此後軍餉開倉外毋得用刑如或違越一依濫刑律施行事知委於各道兵水諸閫何如傳曰允
정조 16년
金孝建以備邊司言啓曰頃因傳敎兩湖大同木不得不分數代捧處考據已例狀聞之意行會矣卽見全羅前監司鄭民始狀啓則以爲就此作木諸邑察其民勢則雖有彼此之差殊論其綿歉則實無優劣之可分顒望之情諸邑同然如欲變通則實難强爲區別倘蒙一視之澤庶爲均惠之道而謹考前例則己丑大同木綿茂朱田稅狀請純錢丙午大同因特敎竝爲純錢丁未大同狀請純錢戊申大同木邊中折半代錢狀請蒙允爲辭矣本道綿農雖曰通歉比諸嶺南煞有分數京司之許多需用亦不可不念依最近條戊申年例特許木邊中折半代錢事分付該道今番特敎下詢寔出於曲軫民情之德意凡係分數之際守令親執擧行俾無吏緣爲奸民不蒙惠之意一體嚴飭何如傳曰允其中最尤甚處往復該廳特許純錢事分付可也
정조 16년
徐榮輔以成均館大司成意啓曰因生員臣李鈺應製呈券圈下之句無非下里飭禁之下焉敢冒犯使渠限十日製進百篇律若不頓改畿沿水軍充定製呈後粘連草記事命下矣臣依聖敎招入李鈺使之留接於泮中日捧四韻律十首今已滿百篇矣粘連以入之意敢啓傳曰考入
정조 16년
徐榮輔以成均館同知館事意啓曰因生員臣洪祜淵應製呈券同成均出賦題限五十首每日五首式製呈後粘連草記事命下矣臣謹依聖敎招入洪祜淵使之留接齋舍連出賦題日捧五首今已滿五十首矣粘連以入之意敢啓傳曰考入
정조 16년
李書九以刑曹言啓曰別監崔順行所爲焉逭重律乎先令該曹嚴刑降定曹隷事命下矣依傳敎別監崔順行各別嚴刑一次後降定曹隷之意敢啓傳曰知道
정조 16년
李書九以義禁府言啓曰平安道肅川府竄配罪人閔廷桓昌城府邊遠定配罪人李翼晉咸鏡道明川府屛裔罪人李義鳳富寧府竄配罪人朴奎淳全羅道珍島郡金甲島勿限年定配罪人洪明浩京畿仁川府投畀罪人金履成黃海道安岳郡徒配罪人朴宗正豐川府徒配罪人趙永重放逐罪人南志默金益彬韓啓翼李東郁權以綱李邦榮金翰東李祉永權坪權儐沈奎魯姜忱李錫夏崔獻重韓致應韓光植沈達漢等放送事承傳啓下矣閔廷桓李翼晉李義鳳朴奎淳洪明浩金履成朴宗正趙永重南志默金益彬韓啓翼李東郁權以綱李邦榮金翰東李祉永權坪權儐沈奎魯姜忱李錫夏崔獻重韓致應韓光植沈達漢等竝卽放送事分付各該道臣之意敢啓傳曰知道
정조 16년
李書九以義禁府言啓曰因忠淸水使李潤謙狀啓備邊司粘目內喬桐前水使李潤彬令該府爲先拿問照法重勘事允下矣李潤彬今方待命拿囚之意敢啓傳曰知道
정조 16년
禁府啓目羅州前牧使李禹圭原情云云傳旨內辭緣惶恐遲晩刑推得情何如啓判付內意謂不至頑濫矣渠之在任以後許多疵政可謂無狀之甚者卽此現發猶屬一事以旣遞之故兩次繡啓姑不論勘矣乃有此所犯其矣發明之說不足取信藉令渠不染脂任其作奸何異於不染脂乎嚴加勘律以徵他倅爲良如敎
정조 16년
義禁府啓目喬桐前水使李潤彬原情云云問目內辭緣泛稱遲晩所當請刑是白乎矣曾經閫帥勿爲請刑載在大典通編議處何如啓判付內百人雖作罪渠何敢負國百帥雖襲謬渠何敢潤己乎許多錢貨之私用旣云發賣餘數則雖不能以私補公猶或謂因公濟私而株數減定昭在數十年前筵稟定式則渠於報備局也濫引定式以前之例者萬萬無狀到今諉以該閫之無載錄其可成說乎可謂不知亦罪兺除良私造一船雖曰汲水小艇旣登於査啓無論用處之公私此亦軍器則渠罪尤不輕大抵如渠厚被恩造猥竊金圈者名入繡啓罪著冒法若不別般嚴勘何以戢他乎遠地勿限年定配爲良如敎
정조 16년
領府事洪樂性箚曰伏以本月初六日有以太廟大小祭享廟司一員俯伏於第一室楹外禮成後退去而兩殿竝享時則本署都提調提調進去事命下矣臣奉敎莊誦仰惟不匱之聖孝敬愼之至意洋溢辭表允合情文伏不勝欽頌之至今當春祀卜吉兩殿竝享之時臣忝叨提調之任固當齋沐駿奔以伸微誠而第臣衰癃之疾寸步不能自致之狀聖明之所俯燭也殿陛升降萬無自力之望況穆穆肅敬之地須人扶曳尤非可論之事新式之初緣臣賤疾不得備員奉行則曠闕之罪悚蹙之心固無可言而將使莫重新定之禮致有不愼厥初之歎則尤豈不萬萬未安乎伏乞聖明俯垂諒察亟遞臣本署都提調之任回授可堪之人以重祀典以安私分焉答曰省箚具悉卿懇有提擧可以進參卿須安心仍傳曰此批遣史官傳諭
정조 16년
壬子十二月二十七日辰時上御誠正閣禮兵房承旨入侍時左承旨徐榮輔右承旨金孝建假注書鄭文始記注官金良倜承膺祚以次進伏訖上命書傳敎曰明年癸丑卽我先大王誕降甲戌後恰爲百年之歲也孺慕冞新元朝祗詣眞殿行酌獻禮又詣太廟行春展謁令禮曹以此知悉又書傳敎曰元朝眞殿行禮孰不欲參班乎文蔭武臣宰列外時無職名者文侍從未付軍銜者蔭堂上武邊禦以上竝令該曹口傳付軍職使之參班又書傳敎曰正朝眞殿酌獻行禮時祭文當親撰而服色則依常例以展謁出宮時服色磨鍊東西班三品以上殿庭行禮堂下三品以下萬安門外行禮事分付又書傳敎曰卿宰侍從堂上堂下罷削奪告身放逐人員竝分揀一體口傳付軍職皆令參班又書傳敎曰侍臣不可不備員三司在外及未肅拜人員竝許遞政官牌招開政以在京無故人差出又書傳敎曰承旨房仍上曰下直守令入侍賤臣承命出傳與楊口縣監趙德潤偕入進伏德潤奏職姓名訖上曰故賓客之事予豈不思而間緣事會有若相忘者然今旣歲月寢遠已令復科故使之收用此後則自當爲無故之人矣故賓客之功欲以文字酬之而私稿未及詳閱姑未刊行矣又敎曰聞爾有老母云歲後下去可也仍命宣諭訖諸臣以次退出
정조 16년
行都承旨趙尙鎭坐左承旨徐榮輔坐右承旨未差左副承旨李書九坐直右副承旨李思祚坐直同副承旨未差注書徐有聞仕李海淸仕直事變假注書鄭馦仕
정조 16년
李思祚啓曰大司憲閔台爀掌令李日運姜文會持平呂駿永牌招啓辭未下執義未差持平金復仁未署經監察茶時之意敢啓傳曰知道
정조 16년
傳于李思祚曰歲前後各三日依昨年例各司藏牌
정조 16년
以孟至大囚單子傳于李書九曰國法朝禁行於蔭宰武倅而不當誰何於文臣侍從以上乎昨見草記且聞該曹所對憚其路遠規避稱病可以知受敎內厭避殘薄規免不赴者各其地定配昭垂金石至載續大典則渠焉敢無難冒犯適値藏牌不可捧供依法典勘配事分付其代政官牌招開政差出
정조 16년
徐榮輔啓曰明日親臨受誓戒時讀誓文官當爲進參而吏曹判書鄭民始在外何以爲之敢稟傳曰冢宰緊任不可輕遞而祀典所重豈令替行許遞今日政擬入待下批牌招參政
정조 16년
有政吏批參判沈煥之參議尹行任進左承旨徐榮輔進以吳載純爲吏曹判書李東稷爲副校理宋民載爲修撰申光河爲掌樂正朴吉源爲吏曹佐郞車信用爲禮曹佐郞成均館博士李彙學正金初燮學諭金元默兼吏曹判書吳載純奉常直長宋應望以上竝單付
정조 16년
有政兵批判書李文源參判尹尙東參議李濟萬病參知柳匡天入直進右副承旨李思祚進副護軍徐有秉鄭澤孚洪克浩副司直鄭民始金履禧徐邁修兪漢謨李肇源高宅謙申馥尹光普金驥燦副司果宋銓鄭東觀同知文聖基以上竝單付
정조 16년
兵曹口傳政事副護軍徐命瑞洪緯浩南聚五崔䄷李守貞朴師沃李膺擧柳明渭申師顯尹東美趙廷瑗尹㫛宋楷沈載鎭李大永李溆任璛朴師欽鄭東顯金履信李成祜李熻李熙輔李彦藎洪秉殷李運永金恒柱吳命久李錫圭李淵普金常行柳鼎周李宜馨姜世東鄭赫世邊得一權揵金相丁姜世南魏光翼李馥遠尹休文崔思賢李尙琦洪綠浩李胤翼朴恒源申光健金履復金道淳林仁浩安櫟副護軍南志默金益彬副司直權以綱洪明浩李益運李翼晉副司果鄭東觀柳雲羽韓光植金復元李泰賢李之英吳鵬南李柱延李得休黃樟李儒修金禧燮郭龍濟韓啓玉姜世鷹李益恢趙鎭井權儐宋祥濂尹羽烈金熙朝姜忱李錫夏尹致性金熙采金養根李羽逵李益洙鄭宅東吳泰彦沈達漢朴宗正趙得永李聖輪申史澳李運行金憬崔履亨鄭毅祚韓致應沈樂洙閔慶世李升運姜碩龜李尙友鄭晩錫李奭濟尹在陽林景鎭崔守魯柳晦趙恪副司果洪善養宋持敬兪漢雋尹頤東李鵬運沈鳳淳李商采李聖濂李琦鉉白東運金魯岳尹相重南衡重徐有建許濈沈樂敏金鎭億趙岡以上竝單付
정조 16년
李思祚以吏批言啓曰卽接掌樂院牒報則今此親臨祈穀大祭誓戒時協律郞不可不備而本院正宋煥箕在外未肅拜合有變通云掌樂正宋煥箕今姑改差其代擬入之意敢啓傳曰知道
정조 16년
李思祚以吏批言啓曰新除授本曹判書吳載純資級乃是輔國依例兼判書下批之意敢啓傳曰知道
정조 16년
以鍾城府使望筒傳于沈煥之曰履歷太過以未經邊地中另擇擬入事分付
정조 16년
吏批再政以李東善爲鍾城府使
정조 16년
傳于李書九曰時囚今日內草記勘放
정조 16년
李思祚啓曰禁府都事來言時囚今日內草記勘放事命下而判義禁吳載純以吏曹判書未肅拜次堂例不得擧行云何以爲之敢稟傳曰令次堂擧行
정조 16년
徐榮輔以禮曹言啓曰卽接奉常寺所報則今此璿源殿酌獻禮親行時祭物當爲封進而近例無可據文跡戊戌年眞殿酌獻禮時祭享物種一依永禧殿酌獻禮例封進今番亦依此磨鍊而造果廳及所用祭器一體草記稟定後知委事報來矣戊戌年酌獻禮時祭享物種依永禧殿例封進而造果處所以端暉門外武兼廳爲之祭器則以戶曹所在推移用之今番亦依此擧行乎敢稟傳曰當自內措備只祭酒進排可也
정조 16년
徐榮輔以弘文館言啓曰新除授校理高宅謙時在全羅道昌平地副校理申馥時在慶尙道安東地經筵入番事緊請竝斯速乘馹上來事下諭傳曰依啓
정조 16년
徐榮輔以成均館同知館事意啓曰生員臣洪祜淵課賦五十篇考入事命下矣臣謹依聖敎點抹以入之意敢啓傳曰知道
정조 16년
李書九以壯勇營言啓曰來癸丑正月當本營左司屬京畿水原一哨軍兵逢點實數一百二十七名今已點閱整齊今十二月二十八日本營立番舊軍放送之意敢啓傳曰知道
정조 16년
李書九以訓鍊都監言啓曰今十二月二十八日景慕宮展拜時因兵曹節目金虎門軍三十名除出把摠李厚在哨官兪鉉商率領挾輦侍衛金虎門軍五十名哨官李榮培率領出付排立當次營門還宮後還入直所而竝待標信擧行之意敢啓傳曰知道
정조 16년
李書九以御營廳言啓曰今十二月二十八日景慕宮展拜時依兵曹節目金虎門集春營入直軍各五十名除出大將臣趙心泰率領弘化門外分左右排立本營入直軍三十名除出該入直把摠徐有建率領宮大門外把守而竝待標信出用解嚴後各還本處入直之意敢啓傳曰知道
정조 16년
李書九以義禁府言啓曰以孟至大囚單子傳曰國法朝禁行於蔭宰武倅而不當誰何於文臣侍從以上乎昨見草記且聞該曹所對憚其路遠規避稱病可以知受敎內厭避殘薄規免不赴者各其地定配昭垂金石至載續大典則渠焉敢無難冒犯適値藏牌不可捧供依法典勘配事分付其代政官牌招開政差出事命下矣取考律文則大典通編外官職條有曰守令之厭避殘薄規免不赴者各其地限三年定配準其遞期不敍推斷條有曰犯私罪杖一百以上之罪告身盡行追奪矣孟至大告身盡行追奪咸鏡道鍾城府限三年定配準其遞期不敍而以傳敎內辭意具罪目過歲後發遣府書吏押送配所之意敢啓傳曰知道
정조 16년
李思祚以義禁府言啓曰時囚罪人李潤彬原情公事判付內遠地勿限年定配事命下矣李潤彬平安道宣川府勿限年定配而以判付內辭意具罪目依例發遣府書吏押送配所何如傳曰允過歲後發配可也
정조 16년
李書九以刑曹言啓曰因槐山殺獄罪人陰孝寬獄事回啓判付內疑猶舊也不可遽決回啓未着銜堂上亦具意見草記事命下矣細閱檢狀參究獄情則痕損初不明著詞證專事扶抑雖以屍親之招觀之或歸之於染疾或疑之以餓死至以死者噤口無一言等說終始漫漶惟恐獄事之或成一副成案都沒着落至於今番營査服毒之招出而尤益虛謊矣穢物塗吻宜無必死之心毒藥潛嚥係是常情之外苟使彦得眞有是事則裵女之所目見面任之所傳聞何故始發於經歲屢推之後乎變招一出屍親苟同粧撰之狀和應之跡不啻明白初檢覆檢竟沒贓證一査再査只益疑眩如此之獄必也執跡於供招之外求情於事理之中然後方可無差釐謬千之歎第以原案驗之又以査啓推之錢兩之出處語涉其妻則挑動無限憤怒布價之還給踵送乃弟者藏得不好意思深夜邀入將欲何爲暗地逞憾不問可知不嗜之酒未必過醉無病而往竟至舁歸事事殊常節節可疑至若納汚一款卽孝寬從前祕諱者而及今更査始乃直告此其計無他以服藥之證暗設一伏以納穢之狀自吐本事將以實因恚自裁之驗者尤萬萬狡譎而其所以自明者適見其自道孝寬招中一則曰執髻一則曰據胸則方其曳到廁間塗諸口中也臥於下者必欲掉免決無順受之理據於上者旣占形便必有威制之擧以拳以膝或搗或築只是次第間事又況前後檢推時所不現之徐完世裵完水兩人等適從何來忽作緊證其所爲供一如正犯而塗吻節次微微說去據胸後事斷斷諱却互相和同卽此可知獄理到此無復可疑口鼻出血卽合於去文手搗無痕亦足以旁照則據以爲實因未爲不可而況以徐裵兩漢之參見伊夜光景者爲證則徹底嚴覈始得其路亦可謂看證之備具矣毋論銀色之不驗可見鐵案之已具孝寬於此安得免償命之律乎今此道啓旣以服毒設疑又以訊覈爲請近於執兩無以歸一殊非嚴獄體之意該道臣推考罪人陰孝寬另加訊推期於輸款何如傳曰以回啓措語嚴飭推官出意見嚴覈報來後狀聞事分付道臣可也
정조 16년
壬子十二月二十八日巳時上御重熙堂左承旨入侍時左承旨徐榮輔記事官徐有聞記注官金良倜記事官洪樂游以次進伏訖上命書傳敎曰百事規避甚至依例差祭之事亦不能當官盡職若此則何以攻業決科又何以懸玉衣緋自處以下大夫乎祀典所關申飭何如則少年三銓之怠忽不若前參議尤豈不駭然乎職司蔭官雖許闊狹而名雖軍門將官職弊倍於殘蔭者苟塡渠豈有章服亦豈有夫馬然則將事之際其果致誠乎當該詮官所當嚴處而遞罷適中其願吏曹參議尹行任爲先令該府拿問嚴處纔已藏牌過大享後捧傳旨差祭前別省記入直本曹事嚴飭命退承史以次退出
정조 16년
行都承旨趙尙鎭坐左承旨申耆坐直右承旨金孝建坐左副承旨李書九坐直右副承旨李益運坐同副承旨沈晉賢坐注書徐有聞仕直李海淸差祭假注書鄭文始仕事變假注書鄭馦仕
정조 16년
上詣仁政殿受誓戒罷後內閣政院玉堂藥房口傳問安答曰知道
정조 16년
趙尙鎭啓曰今日親臨受誓戒時讀誓文官當爲進參吏曹判書吳載純卽爲牌招何如傳曰允
정조 16년
趙尙鎭啓曰吏曹判書吳載純牌不進推考傳旨今方捧入而誓戒當前如是違牌事甚未安更卽牌招何如傳曰允
정조 16년
李書九啓曰問啓事命下矣問于當該有司堂上沈頤之處則以爲臣愚迷昏劣不能致愼致詳於傳敎奉行之際致有此問啓之命悚懍之極罔知攸措海西舊還事大臣回啓以千石收捧仰達而批旨內勿拘石數之敎寔出於曲軫民情永除後弊之德意而矇眛之見不能諦認聖敎只就當初覆奏中一千石內勿拘石數隨力隨捧之意行會該道致使惠澤不得下究一則臣罪二則臣罪嚴命之下惶恐震越恭俟重勘云矣敢啓傳曰朝家之酬應不亦勞乎古之人臣自勞於下今之人臣委勞於上此重臣豈錯看誤解於泰卦之象有此外題跋尾乎海西之民將謂朝廷欺之乎有司欺之乎統一道欲行大釐正之政故伊後該道守令等舊還出場前至命勿許由暇則設令初雖汎思豈有因仍不覺之理乎此蓋易漫之過自歸於不致意有司不察之罪姑舍是爲海西民之本意未免莫達朝見該道捧還狀本至今不甘食下咽近日廟堂事豈不可悶乎然歲除隔日還糴一款非所可論何以謝海西之民乎當該有司堂上沈頤之過齋後下義禁府推考近來則備局無回公之法乎該有司雖以外題知委爲僚堂者見其跋尾默無一言亦旣成說乎其時行公有司堂上亦爲從重推考可也
정조 16년
傳于金孝建曰金判府事入侍
정조 16년
以京畿監司徐鼎修狀本拯活人稽報楊州牧使李敏采楊根郡守李景溟今已畢糴捧現告馳啓事傳于李書九曰分揀
정조 16년
以禁漏時刻單子傳于李書九曰四更一點亦爲丑前云然則丑前一也三嚴以三更四點爲之留門二更初爲之以此意預令參班百官知悉
정조 16년
傳于趙尙鎭曰出宮門路以協陽門爲之
정조 16년
李書九啓曰前假注書鄭文始仍察廳任何如傳曰允
정조 16년
傳于趙尙鎭曰當該承旨遞差
정조 16년
趙尙鎭啓曰今日親臨受誓戒時承旨當爲備員進參而同副承旨未差之代前望單子入之姑未批下何以爲之敢稟傳曰點下待下批牌招察任
정조 16년
承旨前望單子入之申耆李益運沈晉賢落點
정조 16년
傳于趙尙鎭曰今日誓戒承旨不可不備員廣州府尹之代卽爲議薦使之留門前交龜後牌招
정조 16년
備邊司薦望金魯永爲廣州府尹
정조 16년
有政吏批判書吳載純牌不進參判沈煥之進參議尹行任進都承旨趙尙鎭進李在學爲禮曹參判廣州府尹金魯永單付
정조 16년
兵批判書李文源病參判尹尙東病參議李濟萬病參知柳匡天入直進無政事
정조 16년
兵曹口傳政事副司直徐榮輔李思祚竝單付
정조 16년
申耆以禮曹言啓曰永禧殿展謁非酌獻禮年次則歲首太廟展謁時一體展謁事曾有定式矣今番則何以爲之乎敢稟傳曰太廟展謁後當詣南殿展謁次詣景慕宮展謁以此知悉可也
정조 16년
申耆以禮曹言啓曰濟州牧朔膳物膳方物限麥秋停免事因傳敎行會矣關文未到之前大殿所封正朝方物已爲封進上來矣所當還爲下送而越海之地亦涉有弊何以爲之敢稟傳曰捧入
정조 16년
金孝建以備邊司言啓曰忠淸水使李潤謙江華船隻木物査實事狀本去夜啓下備局而粘目回啓尙不擧行事體所在誠極稽緩有司堂上徐有隣鄭昌順金文淳竝從重推考俾各知警何如傳曰允
정조 16년
李益運以漢城府言啓曰卽接西部令成肯柱所報則西小門內契居前同知徐獻修明年爲八十歲當入於加資別單而本家今始修單來到故玆以追報云矣徐獻修以前同知年又八十則係是應資之人依例別單追入而該部之不善知委有此遺漏極爲駭然不可以本家之今始修單置而不論當該部官令該府拿問處之何如傳曰允部官推考可也
정조 16년
李書九以賑恤廳言啓曰依下敎濟州貢果領來人十二名處各回糧米三斗式依例分給之意敢啓傳曰知道
정조 16년
李書九以賑恤廳言啓曰今年內貧寒宗室子女葬時顧恤數別單書入之意敢啓傳曰知道
정조 16년
金孝建以義禁府言啓曰時囚今日內草記勘放事命下矣時囚罪人李禹圭傳旨內大同正供也旣出新結米米色自當精白而近來外邑不知事體或以麤劣還穀苟充裝送點退舂正爲弊多端雖以今番事言之惠廳均廳納一千六百餘石米色間多蟲食不但止於麤劣故該邑捧稅監色發關捉致竝與船人對質査究則船人曰上納與船價竝以麤米出給云監色則曰上納給新米船價給麤米云互相推諉莫之歸一而上納若給新米則豈至於盡數麤劣縱如監色之言只船價出給麤米船價與上納一體以新結磨鍊則船價給麤米之說亦係法外而適足爲船人藉口之資以此以彼初不精捧苟充麤米之罪從重勘處然後來頭諸道上納各邑捧麤苟充之習可以懲一勵百令該府拿問嚴處判付內意謂不至頑濫矣渠之在任以後許多疵政可謂無狀之甚者卽此現發猶屬一事以旣遞之故兩次繡啓姑不論勘矣乃有此所犯其發明之說不足取信藉令渠不染指任其作奸何異於染指乎嚴加勘律以懲他倅罪耴考律文則大明律出納官物有違條有曰凡出納官物應受上物而受下物者坐贓論罪止杖一百徒三年大典通編推斷條有曰凡私罪杖一百以上之罪決杖告身盡行追奪雜令條有曰王府決杖者代以金贖矣李禹圭杖一百收贖告身盡行追奪江原道杆城郡元巖驛徒三年定配而以傳旨及判付內辭意具罪目依例發遣府羅將押送配所何如傳曰允如有功議各減一等可也
정조 16년
李益運以義禁府言啓曰時囚罪人李禹圭杖一百收贖告身盡行追奪杆城郡元巖驛徒三年定配草記批旨內如有功議各減一等事命下矣李禹圭仁城君五寸親云議減一等枚一百收贖告身盡行追奪徒二年半定配之意敢啓傳曰知道
정조 16년
壬子十二月二十九日申時上御重熙堂左承旨入侍時左承旨徐榮輔記事官徐有聞記注官金良倜承膺祚以次進伏訖上命書榻敎曰廣州府尹先交龜後謝恩密符則前府尹密符仍佩事下諭上又命書榻敎曰左承旨許遞命讀公事書判付訖命退承史以次退出
정조 16년
壬子十二月二十九日三更四點上詣仁政殿受誓戒入侍時行都承旨趙尙鎭左承旨金孝建右承旨申耆左副承旨李書九假注書鄭文始記注官金良倜承膺祚檢校直提學徐有防檢校直閣徐榮輔南公轍以次侍立上具遠遊冠絳紗袍乘輿出協陽門由肅章門詣仁政殿月臺降輿就板位南向立近侍跪進圭上執圭引儀唱在位百官行四拜禮訖讀誓文官兼吏曹判書陞階讀誓文訖右通禮跪告禮畢行兵曹判書李文源曰今番參上部將窠以參下人南建中備擬受點矣有違官方改差何如上曰依爲之待窠卽爲調用可也出擧條文源曰日前都政五衛將韓景禹之禹字誤以厚字書之更爲改付標似好矣上曰唯文源曰再明日還宮門路以弘化門依前爲之乎上曰依例擧行可也上乘輿出仁政門由肅章門入協陽門還內諸臣以次退出
정조 16년
行都承旨趙尙鎭別省記左承旨申耆別省記右承旨金孝建別省記左副承旨李書九別省記右副承旨李益運坐直同副承旨沈晉賢坐直注書徐有聞別省記李海淸差祭假注書鄭文始仕直事變假注書鄭馦仕
정조 16년
藥房提調申應顯副提調趙尙鎭啓曰親臨誓戒勞動旣多伏未審夜間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道慈殿慈宮氣候一樣卿等不必入侍矣
정조 16년
大殿王大妃殿惠慶宮中宮殿元子宮內閣政院玉堂朝廷二品以上六曹堂上兩司長官除夕單子問安答曰知道
정조 16년
李書九啓曰大司憲閔台爀掌令李日運姜文會持平金復仁呂駿永呈辭執義未差監察茶時之意敢啓傳曰知道
정조 16년
金孝建啓曰備邊司郞廳來言今日賓廳日次而過歲問安相値不得來會云矣敢啓傳曰知道
정조 16년
申耆啓曰明日正朝望闕禮依例爲之之意敢啓傳曰知道
정조 16년
趙尙鎭啓曰明日大駕詣宗廟入齋室後王大妃殿惠慶宮問安何承旨進去乎敢稟傳曰左承旨進去
정조 16년
傳于申耆曰禮房承旨馳詣宗廟永禧殿景慕宮奉審摘奸受香諸處一體奉審摘奸以來
정조 16년
吏曹判書前望單子入之鄭昌順落點
정조 16년
守禦使前望單子入之鄭民始落點
정조 16년
金孝建啓曰新除授守禦使上來間摠戎使兼察事命下矣摠戎使李邦一牌招聽傳敎何如傳曰允
정조 16년
金孝建啓曰卽者中樞府錄事來言判府事金鍾秀今方入城云係是大臣去就敢啓傳曰知道
정조 16년
傳于金孝建曰歲前後各一日夜禁弛禁
정조 16년
以平安兵使柳孝源啓本古城鎭新設壯別軍官都試試取事傳于沈晉賢曰依啓下節目令該曹回啓
정조 16년
李書九以戶曹言啓曰今年內貧寒宗室子婚扶助數依定式別單書入之意敢啓傳曰知道
정조 16년
申耆以弘文館言啓曰本館下番副修撰臣李遇濟以中學敎授今日儒生試取事晝仕出去之意敢啓傳曰知道
정조 16년
申耆以大司成意啓曰每歲末圓點準點人姓名別單書入事曾已定式矣依定式當年條圓點準點儒生別單書入之意敢啓傳曰知道
정조 16년
金孝建以兵曹言啓曰明日動駕時侍衛不可不備員而五衛將車聖器尹晉錫俱在外姑未上來改差宣傳官李東善在外代竝口傳差出以爲備員侍衛之地何如傳曰允
정조 16년
兵曹口傳政事以吳應常爲宣傳官李益燓李亨復爲五衛將
정조 16년
金孝建以司僕寺一二提調意啓曰明日擧動時本寺正例爲進輿差備而正申禹相差祭在外矣其代令該曹口傳差出以爲差備之地何如傳曰允
정조 16년
吏曹口傳政事以鄭東觀爲司僕正
정조 16년
金孝建以壯勇營言啓曰來正月初一日宗廟擧動時依兵曹節目本營入直京標下軍十六名鄕軍一百十四名直房入直善騎隊二十四名內各除營直四名其餘馬步軍兵一百四十二名待標信除出把摠李懋哨官丁允泰金宗淳領赴訓鍊都監都領陣而還宮後竝還入直之意敢啓傳曰知道
정조 16년
申耆以訓鍊都監言啓曰來正月初一日宗廟擧動時因兵曹節目金虎門軍四十名軍餉色軍二十名將官率領挾輦侍衛金虎門軍四十五名南營馬兵四十名廣智營軍五十五名西營軍四十名北營標下軍三十五名各其將官率領赴陣還宮後各還直所而竝待標信擧行之意敢啓傳曰知道
정조 16년
申耆以御營廳言啓曰來正月初一日宗廟擧動時依兵曹節目東營入直騎士二十五人內營直二人除實二十三人鄕軍五十六名集春營入直鄕軍五十名新營入直鄕軍一百五名內各留營直十名京標下軍二十三名竝爲除出各其將官領赴于訓鍊都監都領陣東營入直把摠李仁默集春營入直哨官金鼎猷各率營直十名仍直而東營集春營入直馬步軍兵竝待標信擧行還宮後各還本處入直之意敢啓傳曰知道
정조 16년
壬子十二月三十日辰時上御璿源殿左副承旨入侍時左副承旨李書九記事官徐有聞記注官金良倜承膺祚以次進伏訖上曰戶曹堂郞入侍可也賤臣承命出與戶曹判書沈頤之戶曹正郞鄭東敎偕入進伏上敎頤之曰薍簾及靑帳新件果已整備以待耶頤之曰已爲備待矣上曰然則計士及本曹下屬竝率入以爲懸簾揭帳之地而喧譁各別申飭可也上親自監董日已向夕書九曰冷軒久御下情不勝悶迫敢此仰達矣上曰勿以速懸速揭爲主致有喧譁事另飭戶判可也頤之以已盡揭懸之意爲達上命退承史諸臣以次退出
정조 16년
壬子十二月三十日申時上御重熙堂右承旨入侍時右承旨金孝建記事官徐有聞記注官金良倜承膺祚以次進伏訖上命書榻敎曰守禦使前望單子入之又命書榻敎曰吏曹判書前望單子入之待下批牌招察任又命書傳敎曰新除授守禦使待交龜斯速上來事下諭上來間摠戎使兼察命退承史以次退出
정조 17년
行都承旨趙尙鎭坐左承旨申耆坐直右承旨金孝建坐左副承旨李書九坐右副承旨李益運坐直同副承旨南公轍未肅拜注書徐有聞病李海淸仕假注書鄭文始仕直事變假注書鄭馦仕
정조 17년
大殿王大妃殿惠慶宮中宮殿元子宮內閣政院玉堂朝廷二品以上六曹堂上兩司長官正朝單子問安答曰知道眞殿酌獻禮罷後內閣政院玉堂藥房口傳問安答曰知道
정조 17년
大駕詣宗廟入齋室後內閣政院玉堂藥房口傳問安答曰知道王大妃殿惠慶宮遣承旨問安答曰知道展拜罷入齋室後內閣政院玉堂藥房口傳問安答曰知道
정조 17년
大駕詣永禧殿入齋室後內閣政院玉堂藥房口傳問安答曰知道展拜罷入齋室後內閣政院玉堂藥房口傳問安答曰知道
정조 17년
大駕詣景慕宮入齋室後內閣政院玉堂藥房口傳問安答曰知道展拜罷入齋室後內閣政院玉堂藥房口傳問安答曰知道還宮後內閣政院玉堂藥房口傳問安答曰知道
정조 17년
傳于申耆曰侍衛軍兵毛具
정조 17년
宗廟提調前望單子入之李文源落點
정조 17년
有政吏批判書鄭昌順進參判沈煥之差祭參議尹行任行都承旨趙尙鎭進行副司直金華鎭今加輔國行吏曹判書鄭昌順今加崇祿知敦寧洪良浩行副司直任希曾以上今加崇政左參贊李𡊠右參贊李聖圭戶曹判書沈頤之行副司直具庠工曹判書魚錫定刑曹判書趙宗鉉行副護軍崔東岳以上今加正憲同敦寧李鎭翼同知崔朝岳以上今加嘉義行副司直鄭煥猷姜游徐有臣李邦榮同副承旨沈晉賢以上通政今加嘉善應敎成鼎鎭左通禮朴聖集右通禮金鼎國以上通訓今加通政副司果南公轍奉正今加通政以上加資事承傳
정조 17년
傳于趙尙鎭曰今日傳敎中延豐君李𡊠都正趙鎭寬原傳敎欲書之而或差祭園所或參班闕外見漏於下批一體加資下批事分付
정조 17년
傳于趙尙鎭曰邊得讓韓光綮如參班則原傳敎中添書頒布仍爲下批
정조 17년
再政敦寧都正趙鎭寬今加嘉善判敦寧李灃今加崇祿行副司直邊得讓今加正憲行副司直韓光綮今加資憲以上加資事承傳
정조 17년
傳于李書九曰左副承旨入侍
정조 17년
吏曹口傳政事以沈晉賢爲漢城左尹李厚福爲永禧殿參奉
정조 17년
申耆啓曰禁衛大將李漢豐時無職名令該曹口傳付軍職何如傳曰允
정조 17년
兵批判書李文源病參判尹尙東入直進參議李濟萬參知柳匡天病左承旨申耆進副司直李漢豐副司果洪百游竝單付
정조 17년
傳于趙尙鎭曰文淸公之通政加資以眞殿所重賞典也今日其子又以眞殿所重賞典加資可謂稀貴何可踰日通政南公轍同副承旨除授牌招察任
정조 17년
傳于李益運曰發遣吏郞諸執事淸齋與否摘奸以來
정조 17년
吏批啓曰副司果南公轍加資事命下矣已經準職未及資窮何以爲之敢稟傳曰下批可也
정조 17년
金孝建以禮曹言啓曰今此正朝陳賀諸道所封箋文中慶尙右水使李潤慶以應封官兼別軍職故各爲封箋肅川府使金爔雖非應封官亦以別軍職封箋一體看審捧入之意敢啓傳曰知道
정조 17년
金孝建以禮曹言啓曰製述文臣年滿五十一歲人員專經文臣年滿四十一歲人員竝依例減下後別單書入而御覽官案亦爲改修整以入之意敢啓傳曰知道
정조 17년
金孝建以禮曹言啓曰每年親耕歲首以稟事曾已定式矣今正月二十九日先農祭親行及親耕等節何以爲之乎敢稟傳曰祝豐之誠不係於耕籍之親行矣先農祭依近例攝儀可也
정조 17년
申耆以兵曹言啓曰今正月初五日仁政門百官朝參日次而祈穀大祭齋戒相値在前如此之時有退行之例法典內當月十一日二十一日二十五日皆是應行之日以何日定行乎敢稟傳曰待下批可也
정조 17년
申耆以兵曹言啓曰依下敎隨駕禁軍及駕後禁軍武藝別監內吹兼內吹近仗軍士標下軍兵等處療氣之意敢啓傳曰知道
정조 17년
申耆以兵曹言啓曰依下敎正輦陪等處療氣債分給之意敢啓傳曰知道
정조 17년
申耆以壯勇營言啓曰依下敎本營隨駕將校軍兵等處饒氣次從厚分給之意敢啓傳曰知道
정조 17년
申耆以訓鍊都監言啓曰依下敎隨駕將校軍兵等處從優饒氣之意敢啓傳曰知道
정조 17년
申耆以禁衛營言啓曰依下敎隨駕本營帳幕軍等處從厚療飢之意敢啓傳曰知道
정조 17년
申耆以御營廳言啓曰依下敎駕前別抄兼內吹等處療飢之意敢啓傳曰知道
정조 17년
癸丑正月初一日卯時上詣眞殿酌獻禮宗廟永禧殿景慕宮春展謁擧動入侍時行都承旨趙尙鎭左承旨申耆右承旨金孝建左副承旨李書九右副承旨李益運同副承旨沈晉賢記事官徐有聞假注書鄭文始記注官承膺祚記事官洪樂游檢校直提學徐有防朴祐源檢校直閣徐榮輔南公轍以次隨駕上具翼善冠衮龍袍乘輿出宣化門由協陽肅章門入仁政門至萬安門外降輿藥房都提調洪樂性曰歲色維新趁早行禮聖體若何上曰一樣矣樂性曰王大妃殿氣候何如上曰一樣矣樂性曰惠慶宮氣候何如上曰一樣矣樂性曰元子宮氣候何如上曰好在矣上詣齋殿少頃就板位行四拜禮詣盥洗位盥洗訖詣第一室神位前三上香執酌獻酌詣第二室如右訖降復位行四拜禮通禮跪告禮畢還御齋殿命晉賢書傳敎曰月正元朝眞殿禮成是年何年入戶周旋之際益不禁孺慕之思何以記此日乎京外年百歲以上老人各加一資令道伯賜米帛遣地方官張樂設宴後日字狀聞今日祝文中有元正祗拜若問寢晨來庭皓髮亦多耆臣之句感舊之意宜施逮事先朝之卿大夫而大臣及正卿皆予嗣服以後陞擢而亞卿之丙申以前陞秩而入參於殿庭享班者卽重臣金華鎭鄭昌順洪良浩任希曾具庠沈頤之趙宗鉉魚錫定洪秀輔李灃李聖圭邊得讓李鎭翼韓光綮也竝特爲加資武臣則雖乏卿列如崔東岳崔朝岳何論品秩特爲加資下大夫之至今在本品而參班者卽鄭煥猷姜游徐有臣李邦榮也一體加資參班大臣洪領府事蔡判府事家食物衣資令該曹輸送綾恩君具允明卽先朝編次人也亦給食物衣資行禮時大祝南公轍成鼎鎭禮房承旨沈晉賢通禮朴聖集金鼎國加資贊禮閔鍾顯半熟馬一匹執禮以下諸執事兒馬一匹賜給贊儀李衡弼相當職陞敍引儀金東覽崔景鎭相當職調用其餘階下諸執事各加一資資窮者代加廟展謁時廟司陞敍殿謁時第五室捲帳殿司陞六於惟我先大王五紀盛德至善在於懷保小民幸逢此歲元正展誠廟殿駕由通衢父老之携髫齕爭覩羽旄者若識今日慕先之心況貢市人都下根本乎貢人舊遺在二千石市民徭役二十日特爲蕩減泮宮之路亦將駕過泮人懸房贖限十日亦爲蕩減京外何間諸道丙申以前舊還一倂蕩滌如無之以最久一年條蕩滌事下諭諸道乘輿出仁政門降輿乘輦由進善門出敦化門入廟大門至齋殿門上曰宗廟提調前望單子入之又敎曰藥房都提擧及金判府事入侍賤臣承命出傳與領府事洪樂性判府事金鍾秀偕入樂性等曰凌早動駕之餘聖體若何上曰一樣矣樂性曰嘉順宮護産廳當依例擧行矣上曰更待下敎可也入齋殿少頃改具冕服就板位行四拜禮詣殿內奉審訖上曰閣臣承旨入廟內降帳板門掩閉時切勿出聲從容爲之可也仍詣永寧殿就板位行四拜禮詣殿內奉審訖還御齋殿上命晉賢書傳敎曰政官牌招今日參班諸臣加資下批上曰本署都提調入侍賤臣承命出傳與都提調洪樂性偕入進伏樂性曰勞動之餘聖體若何上曰一樣矣樂性曰護産廳事初四日問安更爲稟達矣仍命先退上改具翼善冠衮龍袍乘輿出廟大門至乘輦所降輿乘輦至鐘閣前路駐輦命戶惠堂平市提調貢市堂上入侍賤臣承命出傳與宣惠堂上徐有隣戶曹判書沈頤之平市提調金尙集偕入上曰貢市人招入駕前上敎頤之曰今年卽先大王百年也異於他年故有此下敎卿等持此傳敎宣諭于貢人處可也上曰通同發賣事當初設施之大臣今已還朝許令廟堂往復善處此意亦爲傳布於市民有司堂上鄭昌順曰毋論如此如彼市民之以此煩聒者民習可駭且聞通同有效於小民云則到今更勿移易似好矣仍命退貢市民詣永禧殿至降輦所降輦乘輿入殿大門御齋殿上曰永禧殿奉審時時原任大臣入參改具冕服就板位行四拜禮仍詣殿內奉審訖還御齋殿命書傳敎曰廟殿前導守僕令該曹米布考例題給少頃改具翼善冠衮龍袍乘輿出殿大門至乘輦所降輿乘輦駕至銅峴蔡判府事祗迎所上曰蔡判府事入侍賤臣承命出傳與判府事蔡濟恭偕入濟恭曰勞動之餘聖體若何上曰一樣矣濟恭曰王大妃殿氣候何如上曰一樣矣濟恭曰惠慶宮氣候何如上曰一樣矣濟恭曰元子宮氣候何如上曰好在矣上曰今年卽先大王百年予心之孺慕倍切卿心當作何懷濟恭曰下情不勝感愴矣仍命退駕到宗廟前路降輦步過乘輦至文廟前路降輦步過乘輦詣降輦所降輦乘輿入宮大門御齋室改具冕服就板位行再拜禮仍詣宮內奉審訖還御齋室少頃改具翼善冠衮龍袍乘輿出宮大門降輿乘輦親受加資諸臣謝恩訖還詣文廟前路降輦步過乘輦詣弘化門外敎宣傳官曰挾輦作門各邑戶長使之肅拜上敎三南賑邑戶長等曰昨年則意謂大有年矣及至秋成未免歉荒故夙宵憧憧不能暫弛今下內帑錢布於賑邑使之原巡外加給之地各邑守宰務盡誠意勿負九重宵旰之勤意事爾等各告邑倅可也今日專爲民爾等之肅拜使之行禮於帳殿矣仍命退入弘化門命宣傳官出標倍解嚴由明政門入永淸門還內諸臣以次退出
정조 17년
癸丑正月初一日申時上御重熙堂左副承旨入侍時左副承旨金孝建假注書鄭文始記注官承膺祚記事官洪樂游以次進伏上命孝建書傳敎曰今日元朝也祗謁廟宮是年是拜之日尤當以先王之心爲心京而貢市民蠲役外而諸道蕩減一年條舊還然豈足以稱予心念彼三方待哺之民登賑簿者其能獲免溝壑不出井里否宵旰念念何時不切而是日是心益切於是年是拜之餘駐輦弘化之門召見隨計之吏一則出於是門卽先朝賜米四民之門也一則先以內下賑資應式排巡外別給之意俾各歸布長吏也旣諭之何可踰日內帑保民條錢四千緍胡椒五百斤分下三南令各該道臣祗受後依筵行擧行事下諭于三南道臣又命書傳敎曰農者君之所資民民亦以爲天祝豐之願何年不然而矧今夙宵寤寐耿耿憧憧者惟在於豐年豐年之所以爲豐年卽惟曰務農咨爾長吏悉乃心力於畎畝之事以副予至意事下諭于八道監司兩都留守又命書傳敎曰左尹李漢豐許遞陞資承旨口傳擬入殿司陞六人亦令今日政先付司果又命書傳敎曰明日犒饋時雲寶劍外侍衛皆以入直磨鍊以入又命書傳敎曰先朝儀賓中高年惟此都尉昌城尉家衣資食物輸送遣史官存問以記昔念舊之意一體傳諭以來宗親中最老而付職過回甲者惟此宗臣一人豈不貴哉西溪君熠如未資窮加資優給食物衣資如已資窮其子若孫中除職曾有承傳而尙不收用參奉現窠口傳擬入事分付又命書傳敎曰原任內閣提學蔡判府事家當送食物而朝已輸送今番則歲饌中加數以表優禮之意檢書官存問鄭奉朝賀洪領府事家亦依蔡判府例爲之遣戶曹郞廳存問綾恩君具允明家朝亦有下敎矣知事李命植判敦寧李敏輔行司直洪檍行副司直趙瑍申應顯知敦寧洪良浩前參判柳戇夫妻偕老此外耆堂中如有偕老人令該曹加給米肉以示尊年之意又命書傳敎曰本殿中使加資資窮者熟馬一匹面給殿監加資守僕帖加下人等米布題給仍命退諸臣以次退出
정조 17년
行都承旨趙尙鎭坐左承旨申耆坐右承旨金孝建坐直左副承旨李書九坐右副承旨李益運坐直同副承旨南公轍坐注書徐有聞病李海淸仕假注書鄭文始仕直事變假注書鄭馦仕